Vermiste vrou dood aangetrefKarabo Mokoena (Foto: ANA) ŉ 22-jarige vrou wat op 28 April as vermis aangemeld is, se liggaam is Donderdag in ŉ vlak graf oos van Johannesburg gevind. Die vrou, intussen geïdentifiseer as Karabo Mokoena, is vermoedelik deur haar kêrel vermoor. Volgens Mokoena se familie het haar ekskêrel intussen skuld aan die moord beken, voor hy die familie na die toneel gevat het waar hy haar wou begrawe. Mokoena se liggaam was verkool. Haar oom, Thapelo, het aan EWN gesê die familie is erg getraumatiseer deur die dood van hul “lieflingdogter”. “Ons is ŉ baie naby familie. Dit is vir ons veral baie erg, omdat haar liggaam onherkenbaar verbrand is.” Mavela Masondo, woordvoerder van die polisie, sê ŉ man is tans in aanhouding in verband met dié moord. ŉ Foto van die 22-jarige is vroeër wyd op sosiale media versprei in die hoop dat sy dalk ongedeerd opgespoor mag word.